SKRIFTLIG FORESPØRGSEL E-2806/01

af Gabriele Stauner (PPE-DE) til Kommissionen

(9. oktober 2001)

Om: Anklager om nepotisme mod delstatsregeringen i Schwerin

I tidsskriftet Der Spiegel (nr. 35/01, 37/01 og 39/01) anklages viceministerpræsidenten i den nordtyske delstat Mecklenburg-Vorpommern, Helmut Holter, for nepotisme, og der tales om en såkaldt støttesump i Schwerin, hvor der også er forsvundet EU-midler.

1. Er Kommissionen i færd med at undersøge påstande om,

a) at der ved tildelingen af en kontrakt til en værdi af 15 millioner DM til virksomheden BBJ om tjenesteydelser inden for rammerne af den tekniske bistand fra Den Europæiske Socialfond har været tale om alvorlige uregelmæssigheder?

b) at efteruddannelsesvirksomheden SBW skal være blevet betænkt særligt generøst med midler fra EU-programmet ADAPT, fordi den nu afskedigede statssekretær Wegrads hustru var forretningsfører og partner i virksomheden, medens viceministerpræsidentens hustru var ansat som socialrådgiver?

2. Har Kommissionen i givet fald planer om at annullere kontrakten og kræve pengene tilbagebetalt?

3. Kan Kommissionen bekræfte, at den allerede i midten af 1990'erne gennemførte en undersøgelse mod BBJ på grund af underslæb i forbindelse med støttebeløb, og i bekræftende fald, med hvilket resultat?

4. Er Kommissionen i færd med at undersøge påstande om, at den almennyttige virksomhed BBJ-GmbH i Schwerin har omdirigeret penge til bekæmpelse af arbejdsløsheden til ejendomsprojekter i et andet BBJ-datterselskab i Bruxelles?

5. Kan Kommissionen oplyse, hvor store beløb virksomheder og selskaber i BBJ-Gruppen inden for de seneste fem år har modtaget fra fællesskabsbudgettet?

Svar afgivet på Kommissionens vegne Anna Diamantopoulou

(3. december 2001)

Inden for rammerne af Kommissionens revisions- og kontrolarbejde vil det blive undersøgt, om tildelingen af den seneste kontrakt om teknisk bistand til BBJ skete i overensstemmelse med Rådets direktiv 92/50/EØF af 18. juni 1992 om samordning af fremgangsmåderne ved indgåelse af offentlige tjenesteydelsesaftaler(1), særlig direktivets artikel 11, som under visse omstændigheder tillader tildeling af offentlige tjenesteydelsesaftaler efter forhandling.

Under anvendelse af nærhedsprincippet bliver Kommissionen ikke informeret om finansieringen af enkelte projekter. Det er medlemsstaten, der har ansvaret for at godkende de enkelte projekter og kontrakter om teknisk bistand. Det var også tilfældet i forbindelse med den kontrakt om teknisk bistand, der blev undertegnet mellem tyske delstater og firmaer og virksomheder under BBJ-konsortiet i den sidste programmeringsperiode. Der foreligger ingen pligt til automatisk at informere Kommissionen om enkeltheder i disse kontrakter.

Af de samme grunde har Kommissionen ingen detaljerede oplysninger om projekter, arbejdsministeriet i Mecklenburg-Vorpommern skulle have givet til SBW.

Kommissionen anmodede i en skrivelse dateret den 30. august 2001 den pågældende delstat om oplysninger vedrørende påstandene om BBJ-kontrakterne. Der er indtil dato ikke indgået noget svar. Samtidig forbereder revisionsretten i Mecklenburg-Vorpommern en rapport om BBJ- og SBW-kontrakter. Det kan derfor ikke besvares på dette stadium, hvorvidt kontrakterne er blevet erklæret ugyldige, eller hvorvidt pengene er blevet krævet tilbage.

I den såkaldte Flathus-sag i Thüringen midt i 1990'erne, som drejede sig om underslæb, og i hvilken der var indblandet et BBJ-selskab, fortsatte Kommissionen ikke sine egne undersøgelser, efter at de tyske myndigheder havde trukket de pågældende projekter ud af samfinansieringen med Den Europæiske Socialfond.

Kommissionen kender intet til påstande, som ville berøre investeringsbeslutninger truffet af et privat selskab.

Det Europæiske Kontor for Bekæmpelse af Svig (OLAF) har på dette stadium meddelt, at det gennemfører en kontrol af mulige uregelmæssigheder inden for rammerne af de kontrakter med kontorer for teknisk bistand, der er indgået med selskaber, der indgår i BBJ-nettet i Europa.

(1) EFT L 209 af 24.7.1992.